Title: ประกาศแพทยสภา ที่ 95 (6)/2558  เรื่อง มาตรฐานการให้บริการเกี่ยวกับการผสมเทียม

ประกาศแพทยสภา

ประกาศแพทยสภา
ที่ ๙๕
(๖)/๒๕๕๘
เรื่อง
มาตรฐานการให้บริการเกี่ยวกับการผสมเทียม

อาศัยอำนาจตามความในมาตรา ๗ (๘) และมาตรา ๑๙
แห่งพระราชบัญญัติคุ้มครองเด็กที่เกิดโดยอาศัยเทคโนโลยีช่วยการเจริญพันธุ์ทางการแพทย์
พ.ศ. ๒๕๕๘ คณะกรรมการแพทยสภาจึงได้ออกประกาศแพทยสภาโดยความเห็นชอบของคณะกรรมการคุ้มครองเด็กที่เกิดโดยอาศัยเทคโนโลยีช่วยการเจริญพันธุ์ทางการแพทย์
กำหนดมาตรฐานการให้บริการเกี่ยวกับการผสมเทียม ดังนี้

ข้อ ๑  ประกาศนี้เรียกว่า ประกาศแพทยสภา เรื่อง มาตรฐานการให้บริการเกี่ยวกับการผสมเทียม

ข้อ ๒  ผู้ประกอบวิชาชีพเวชกรรมที่ให้การบริการเรื่องผสมเทียมต้องมีคุณสมบัติและไม่มีลักษณะต้องห้าม
ดังต่อไปนี้
๒.๑
เป็นผู้ประพฤติเสียหายซึ่งคณะกรรมการแพทยสภาเห็นว่าจะนำมาซึ่งความเสื่อมเสียเกียรติศักดิ์แห่งวิชาชีพ
หรือได้รับโทษทางจริยธรรมที่อยู่ในระหว่างการพักใช้หรือเพิกถอนใบอนุญาตประกอบวิชาชีพเวชกรรม
๒.๒ เคยต้องโทษจำคุกโดยคำพิพากษาถึงที่สุดให้จำคุก
เว้นแต่เป็นความผิดที่ได้กระทำโดยประมาทหรือความผิดลหุโทษ

ข้อ ๓  หลักเกณฑ์และวิธีการในเรื่องการผสมเทียม
๓.๑ เป็นสามีและภริยาที่ชอบด้วยกฎหมาย
๓.๒ มีข้อบ่งชี้สำหรับการรักษาด้วยการผสมเทียม ดังต่อไปนี้
๓.๒.๑ มีบุตรยากที่มีสาเหตุจากไม่มีอสุจิหรือมีอสุจิผิดปกติ
๓.๒.๒ มีบุตรยากที่มีสาเหตุจากความผิดปกติในการหลั่งอสุจิ
๓.๒.๓ มีบุตรยากที่ไม่ทราบสาเหตุ
๓.๒.๔ ภาวะอื่น ๆ ที่อาจได้ประโยชน์จากการผสมเทียม เช่น
สามีติดเชื้อเอชไอวี ภริยามีหมู่เลือดอาร์เอชลบ เป็นต้น
๓.๓ มีการตรวจประเมินความพร้อมทางร่างกาย จิตใจ
และสภาพแวดล้อมของผู้ขอรับบริการก่อนทำการผสมเทียม เช่น การตรวจภายใน
การตรวจคลื่นเสียงความถี่สูงในอุ้งเชิงกรานการตรวจประเมินท่อนำไข่ในกรณีที่มีข้อบ่งชี้
การตรวจการติดเชื้อเอชไอวีตับอักเสบ กลุ่มเลือดและหมู่เลือดอาร์เอชลบ
๓.๔ ในกรณีที่เป็นการฉีดเชื้ออสุจิเข้าสู่โพรงมดลูก
ให้ดำเนินการได้เฉพาะการใช้อสุจิที่ผ่านกระบวนการเตรียมเชื้ออสุจิตามมาตรฐาน
๓.๕
แจ้งข้อมูลให้สามีและภริยาได้ทราบอย่างเพียงพอถึงขั้นตอนและภาวะแทรกซ้อนที่อาจเกิดขึ้นเกี่ยวกับการผสมเทียมและให้สามีและภริยาลงนามในหนังสือแสดงความยินยอมรับการผสมเทียม

ข้อ ๔  ในกรณีการผสมเทียมโดยใช้อสุจิของผู้บริจาคต้องมีการประเมินก่อนว่าผู้บริจาค
๔.๑ มีสุขภาพแข็งแรงทั้งทางร่างกายและจิตใจ
ไม่มีประวัติความเสี่ยงของโรคทางพันธุกรรม โรคติดต่อร้ายแรง เช่น เอชไอวี เป็นต้น
๔.๒ มีอายุอยู่ระหว่าง ๒๐ ถึง ๔๕ ปี
๔.๓ ไม่มีประวัติการใช้ยาหรือสารเสพติด
๔.๔ ไม่มีพฤติกรรมเสี่ยงต่อการเป็นโรคติดต่อทางเพศสัมพันธ์
๔.๕
ห้ามผู้ที่มีความสัมพันธ์ใกล้ชิดทางพันธุกรรมกับฝ่ายภริยาเป็นผู้บริจาคอสุจิ
ห้ามบิดาหรือบุตรเป็นผู้บริจาคอสุจิ
๔.๖ ห้ามผู้ที่อยู่ในองค์ประกอบของบุคลากรเทคโนโลยีช่วยการเจริญพันธุ์ทางการแพทย์เป็นผู้บริจาคอสุจิแก่ผู้ขอรับบริการ

ข้อ ๕  ให้ผู้ดำเนินการสถานพยาบาลหรือผู้อำนวยการโรงพยาบาลแล้วแต่กรณี
ที่ให้บริการเกี่ยวกับการผสมเทียมต้องรายงานผลการดำเนินงานให้กรมสนับสนุนบริการสุขภาพ
กระทรวงสาธารณสุขทราบ ปีละครั้ง

ข้อ ๖  ให้ประธานคณะกรรมการคุ้มครองเด็กที่เกิดโดยอาศัยเทคโนโลยีช่วยการเจริญพันธุ์ทางการแพทย์เป็นผู้รักษาการตามประกาศนี้

ข้อ ๗[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๙ ตุลาคม พ.ศ. ๒๕๕๘
ศาสตราจารย์นายแพทย์สมศักดิ์
 โล่ห์เลขา
นายกแพทยสภา

ปริยานุช/กัญฑรัตน์/จัดทำ
๑๑ พฤศจิกายน
๒๕๕๘

/ตรวจ
๑๑ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๘๐ ง/หน้า ๒๖/๔ พฤศจิกายน ๒๕๕๘